AARHUS: En 19-årig var natten til søndag udsat for overfald og forsøg på røveri, da en gruppe mænd ville have fat i den 19-årige og hans vens jakker.

Overfaldet skete mellem klokken 02.55 og 03.05, hvor den 19-årige var på vej hjem sammen med nogle venner. Da de kom til Fredensgade, henvendte en gruppe unge mænd sig til dem.

Den ene mand fra gruppen spurgte, om ikke det var en Moncler-jakke, den 19-årige havde på. Derudover bad han om ild til en cigaret. Det var dog ikke en Moncler-jakke, som den 19-årige var iført, men ild kunne de godt få.

Manden fik tændt sin cigaret af den 19-åriges ven og rakte pludselig ud efter lighteren. Herefter tog han fat i trøjen ved halsen på både den 19-årige og hans ven og holdt hårdt fast.

Han truede også med at tage deres Moncler-jakker på trods af, at ingen af de to unge mænd bar en jakke af det mærke. Det lykkedes de to unge at slippe fri, men den 19-årige fik et slag på kinden.

Gerningsmanden beskrives som mellem 19 og 23 år gammel, og 190 centimeter høj. Han var almindelig til muskuløs af bygning med sort, kort hår. Han var iført en mørk jakke og mørke bukser.

Han talte dansk med accent og var arabisk af udseende.

En af de andre i gruppen beskrives som mand mellem 16 og 18 år. Han var cirka 175 centimeter høj og spinkel af bygning. Hans hår var kort og sort, og han var iført en mørk jakke.

Østjyllands Politi hører gerne fra borgere, der kan have været vidner til episoden eller set gerningsmanden i området, på telefon 114.